2019ની આ વખતની લોકસભાની ચૂંટણી આમ જોઈએ તો ઘણા બધા પોઈન્ટને લીધે રસપ્રદ રહેશે અને સૌથી મોટો મુદ્દાે એ છે કે, વડાપ્રધાન પદ તરફ કોની કોની નજર છે અને કોણ આગળ છે જો કે નરેન્દ્ર મોદી અત્યારે દેશની જનતાની પસંદ છે અને આગામી ચૂંટણીમાં પણ જનતા એમને જ વડાપ્રધાનપદે જોવા માગે છે તેવા સર્વે થઈ ગયા છે. આવી સ્થિતિમાં વિપક્ષી મહાગઠબંધન ગમે તેમ કરીને ચૂંટણી જીતવા માગે છે પરંતુ વડાપ્રધાન બનવાની તમન્ના એક નહી અનેક નેતાઆેને છે. રાહુલ ગાંધીએ કોઈની સલાહ લઈને ખુબ જ મહત્વની જાહેરાત કરી છે કે પોતે અત્યારે વડાપ્રધાનપદની રસમાં નથી અને પોતાને આ પદ લેવાની અત્યારે કોઈ ઈચ્છા નથી. રાહુલ ગાંધીના આ બયાનથી વિપક્ષી મહાગઠબંધન વધુ મજબૂત બનશે અને વધુ પાંખો ફેલાવશે તેવી અપેક્ષા રાખી શકાય. ગમે તેમ કરીને પહેલાં ચૂંટણી જીતી લેવી અને ત્યારબાદ વડાપ્રધાન પદ માટે બાજવું તેવી સ્ટ્રેટેજી પર વિપક્ષી મહાગઠબંધન આગળ વધતું હોય તેવું લાગી રહ્યું છે. રાહુલ ગાંધીએ સમયસર આ જાહેરાત કરી છે અને તેઆે વહેલાસર આ વાત સમજી ગયા છે તે વાતનો સંતોષ છે. વડાપ્રધાન થવા માટે હજુ રાહુલ ગાંધીને ઘણોબધો અનુભવ, પરિપકવતા અને દૂરંદેશીની જરૂર છે જે હજુ એમનામાં સંપૂર્ણ રીતે દેખાતી નથી. હજુ એમને તૈયાર થવામાં ઘણો સમય લાગી શકે એમ છે. કાેંગ્રેસ પાસે પોતાના કોઈ સ્વર્ગસ્થ નેતાના નામે ચૂંટણી જીતવાનો વિકલ્પ પણ નથી. જ્યારે ભાજપ પાસે આ વખતે આ વિકલ્પ છે. અટલબિહારી વાજપેયીની જબરદસ્ત લોકપ્રિયતા દેશના તમામ વર્ગોમાં રહી છે ત્યારે એમના અવસાન બાદ એમના પ્રત્યેની સીમ્પથીને ભાજપ તરફ વાળવાનો પ્રયાસ અત્યારે દેખાઈ રહ્યાે છે. ભાજપને આ કામમાં કેટલી સફળતા મળે છે તે જોવું પણ રસપ્રદ બનશે.